**PREDKLADACIA SPRÁVA**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 31 Legislatívnych pravidiel vlády Slovenskej republiky predkladá Úrad priemyselného vlastníctva Slovenskej republiky na rokovanie Legislatívnej rady vlády Slovenskej republiky materiál „Návrh poslankyne Národnej rady Slovenskej republiky Jarmily Halgašovej na vydanie zákona, ktorým sa mení a dopĺňa zákon č. 469/2003 Z. z. o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov (tlač 1048)“ (ďalej len ,,poslanecký návrh zákona“).

Úrad priemyselného vlastníctva Slovenskej republiky k poslaneckému návrhu zákona uvádza nasledovné:

**Všeobecne**

Cieľom poslaneckého návrhu zákona je zaviesť grafické symboly pre zapísané označenie pôvodu výrobku a pre zapísané zemepisné označenie výrobku pre výrobky, ktoré nie sú výrobkami uvedenými v § 1 ods. 3 zákona č. 469/2003 Z. z. o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov (ďalej len „zákon č. 469/2003 Z. z.“). Ide o výrobky, ktoré nie sú poľnohospodárskymi výrobkami, potravinami, vínami, aromatizovanými vínnymi výrobkami a liehovinami a ktoré bývajú obvykle označované aj ako remeselné či priemyselné výrobky.

**Stanovisko**

Úrad priemyselného vlastníctva Slovenskej republiky s cieľom poslaneckého návrhu zákona súhlasí a návrh považuje za účelný a dôvodný. Bližšie zaujíma k predloženému poslaneckému návrhu zákona nasledovné stanovisko:

Nepoľnohospodárske výrobky nazývané aj ako remeselné či priemyselné výrobky, ktorých špecifické vlastnosti, kvalita alebo povesť sú dané zemepisným prostredím s jeho charakteristickými prírodnými a ľudskými faktormi, môžu získať ochranu prostredníctvom práva priemyselného vlastníctva, konkrétne prostredníctvom označenia pôvodu alebo zemepisného označenia. V súčasnosti je ochrana týchto výrobkov možná výlučne na národnej úrovni prostredníctvom zákona č. 469/2003 Z. z.; pre tieto výrobky neexistuje ochrana na úrovni EÚ ako je tomu v prípade tzv. poľnohospodárskych výrobkov (ktoré zahŕňajú poľnohospodárske výrobky, potraviny, vína, liehoviny a aromatizované vínne výrobky).

Právo EÚ má v rámci politiky kvality pre označenia pôvodu a zemepisné označenia týchto tzv. poľnohospodárskych výrobkov dlhodobo zavedený systém grafických symbolov, ktoré umožňujú označiť a účinne odlíšiť tieto výrobky so špecifickými vlastnosťami, kvalitou alebo povesťou.

V prípade remeselných či priemyselných výrobkov chránených na národnej úrovni však obdobné symboly neexistujú. Slovenská právna úprava (v zákone č. 469/2003 Z. z.) doposiaľ grafické symboly, ktoré by mohli používať výrobcovia remeselných či priemyselných výrobkov so zapísaným označením pôvodu výrobku alebo zapísaným zemepisným označením výrobku a odlíšiť tak na trhu svoje výrobky od výrobkov bez týchto označení, nezaviedla.

**Úrad priemyselného vlastníctva Slovenskej republiky odporúča v poslaneckom návrhu zákona vykonať tieto zmeny:**

**Vlastný materiál:**

1. V novelizačnom bode 2 sa za slovo „slová“ vkladá dvojbodka.

Odôvodnenie:

Ide o legislatívno-technickú pripomienku.

1. V novelizačnom bode 4 sa v označení príloh č. 2 a 3 vypúšťajú slová „v znení zákona č. .../2022 Z. z.“.

Odôvodnenie:

Ide o legislatívno-technickú pripomienku.

**Dôvodová správa – všeobecná časť:**

1. V prvom odseku všeobecnej časti dôvodovej správy sa za slová „Návrh na vydanie zákona, ktorým sa“ vkladajú slová „mení a“.

Odôvodnenie:

Navrhuje sa ustanovenie zosúladiť s názvom predmetného návrhu zákona.

1. V druhom odseku všeobecnej časti dôvodovej správy sa za slová „výrobkami uvedenými v § 1 ods. 3 zákon“ vkladajú slová „č. 469/2003 Z. z. o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov“.

Odôvodnenie:

Navrhuje sa pri odkazovaní na § 1 ods. 3 jasne špecifikovať o ktorý zákon ide.

1. V druhom odseku všeobecnej časti dôvodovej správy sa vypúšťajú slová: „čím by tieto výrobky získali ochranu prostredníctvom práva priemyselného vlastníctva, konkrétne prostredníctvom označenia pôvodu alebo zemepisného označenia“.

Odôvodnenie:

Navrhuje sa vypustiť nepresnú informáciu týkajúcu sa získania ochrany; v zmysle § 3 a 18 v spojitosti s § 12 zákona č. 469/2003 Z. z. o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov je získanie ochrany dôsledkom zápisu do registra označení pôvodu výrobkov a zemepisných označení výrobkov, ktorý vedie Úrad priemyselného vlastníctva Slovenskej republiky. Zavedenie grafických symbolov nie je pre samotné získanie ochrany relevantné.

1. V piatom odseku všeobecnej časti dôvodovej správy sa za slová „v zákone č. 469/2003 Z. z.“ vkladajú slová „o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov“.

Odôvodnenie:

Navrhuje sa uviesť názov predmetného zákona a vyznačenie jeho znenia.

1. V ôsmom odseku všeobecnej časti dôvodovej správy sa vypúšťa slovo „negatívny“.

Odôvodnenie:

S ohľadom na obsah doložky vybraných vplyvov nemá predmetný návrh zákona žiadne vplyvy na služby verejnej správy pre občana. Navrhuje sa vypustenie predmetného slova s cieľom vyjasnenia existencie, resp. neexistencie pozitívneho vplyvu predmetného návrhu zákona na služby verejnej správy pre občana.

**Dôvodová správa – osobitná časť:**

V osobitnej časti dôvodovej správy k bodu 4 sa za slovo „príloh“ vkladá slovo „č.“.

Odôvodnenie:

Ide o legislatívno-technickú pripomienku.

**Doložka vybraných vplyvov:**

Nahradiť formulár doložky vybraných vplyvov formulárom podľa Jednotnej metodiky na posudzovanie vybraných vplyvov.

Odôvodnenie:

Navrhuje sa zosúladiť znenie doložky vybraných vplyvov s Jednotnou metodikou na posudzovanie vybraných vplyvov.

**Doložka zlučiteľnosti:**

1. Slovo „právneho predpisu“ sa v celom texte doložky zlučiteľnosti nahrádza slovom „zákona“.

Odôvodnenie:

Navrhuje sa zosúladiť znenie doložky zlučiteľnosti s Legislatívnymi pravidlami vlády SR, resp. Legislatívnymi pravidlami tvorby zákonov.

1. V doložke zlučiteľnosti bod 3 znie:

„**3. Predmet návrhu zákona nie je upravený v práve Európskej únie.**“

Odôvodnenie:

Navrhuje sa zosúladiť znenie doložky zlučiteľnosti s Legislatívnymi pravidlami vlády SR, resp. Legislatívnymi pravidlami tvorby zákonov.

1. V doložke zlučiteľnosti sa vypúšťajú body 4 a 5 a na konci sa pripája táto veta: „**Vzhľadom na vnútroštátny charakter návrhu zákona je bezpredmetné vyjadrovať sa k bodom 4 a 5 doložky zlučiteľnosti.**“.

Odôvodnenie:

Navrhuje sa zosúladiť znenie doložky zlučiteľnosti s Legislatívnymi pravidlami vlády SR, resp. Legislatívnymi pravidlami tvorby zákonov.

**Medzirezortné pripomienkové konanie**

Poslanecký návrh zákona bol predložený do medzirezortného pripomienkového konania, ktoré sa uskutočnilo od 1. júla 2022 do 12. júla 2022. K poslaneckému návrhu zákona bolo vznesených 5 odporúčacích pripomienok.

**Záver**

Na základe vyššie uvedeného Úrad priemyselného vlastníctva Slovenskej republiky po zohľadnení vyššie uvedených pripomienok **odporúča** vláde Slovenskej republiky **vysloviť súhlas** sposlaneckým návrhom zákona.